**Futbolo šventė Tauragėje**

 Gruodžio 10 d., minint tarptautinę futbolo dieną, Tauragės Kultūros centre pirmą kartą buvo surengta Tauragės apskrities futbolo šventė, į kurią susirinko jaunieji futbolininkai nuo 5 iki 19 metų, jų tėveliai, treneriai, mokymo įstaigų vadovai, svečiai.

 Tauragės apskrities futbolo federacijos prezidentas Arūnas Pukelis buvo labai nustebęs, kad Tauragės futbolo bendruomenė tokia didelė – Kultūros centro salė buvo pilnutėlė. Futbolo mylėtojus sveikino Tauragės rajono meras Sigitas Mičiulis. Renginyje buvo pristatyta Tauragės futbolo akademijos vizija, kurią įgyvendinti ambicijų turi visi – ir futbolo federacija, ir rajono vadovai , ir treneriai.

 Šį kartą į sceną užlipti, o ne į futbolo aikštę išbėgti, turėjo galimybę visi susirinkę jaunieji futbolininkai – jie buvo kviečiami pagal amžiaus grupes, sportininkams buvo teikiamos dovanėlės – šokoladukai ir rašikliai su užrašu ,,Futbolas jėga!‘‘, labiausiai nusipelniusiems atiteko taurės.

Scenoje buvo pagerbti ir apdovanoti treneriai, mokymo įstaigų vadovai. Futbolo benruomenę sveikino jaunieji lopšelio-darželio ,,Kodėlčius‘‘ dainininkai, ,,Versmės‘‘ gimnazijos merginų duetas ir šokių studijos ,,Deims‘‘ šokėjos. Viso renginio metu buvo demonstruojamos skaidrės iš futbolininkų gyvenimo.

 Iš Pagėgių savivaldybės meno ir sporto mokyklos, kurioje 36 jaunuosius futbolininkus treniruoja Darius Stažys, į šventę vyko 12 sportininkų, keli tėveliai ir mokyklos direktorė Evelina Norkienė.

 Po šventės visi skirstėsi tikėdami, kad ši graži šventė taps Tauragės apskrities futbolo bendruomenės tradicija.

 Pagėgių savivaldybės meno ir sporto mokyklos informacija